Læknafélag Íslands gerir marga kjarasamninga fyrir félagsmenn sína en væntanlega snerta engir samningar jafnmarga og samningar sjúkrahúslækna . Ingunn Vilhjálmsdóttir er formaður samninganefndar sjúkrahúslækna og segist vera að semja fyrir um það bil 400 lækna . Í þeim hópi eru allir unglæknar , sérfræðingar og yfirlæknar á sjúkrahúsum landsins og öðrum stofnunum í eigu ríkisins . Þegar blaðið fór í prentun stóð lokahrina samningagerðarinnar yfir en deilunni var vísað til ríkissáttasemjara um miðjan apríl . Svo er að heyra á samninganefndarmönnum að þessi samningsgerð gæti leitt til töluverðra breytinga á launakerfi sjúkrahúslækna . Læknablaðið bað Ingunni því að segja lesendum frá því um hvað samningaþófið hefði snúist . " Síðustu kjarasamningar sjúkrahúslækna byggðust á miðlunartillögu ríkissáttasemjara en eins og kunnugt er má ekki ræða þær heldur einungis samþykkja eða fella . Á þessum samningi voru ákveðnir vankantar sem ekki tókst að ganga frá og hafa því þvælst fyrir okkur á samningstímanum . Í þessum samningi voru tvær launatöflur og gilti önnur fyrir sérfræðinga með fastlaunasamninga ( svonefnd " helgun " ) en hin fyrir sérfræðinga án fastlaunasamninga . Þessi tvískipting launatöflunnar hefur valdið kurr í félaginu og þess vegna fengum við í samninganefndinni þau fyrirmæli frá stjórn LÍ að semja um eina launatöflu . Jafnframt áttum við að tryggja fastlaunalæknum betri kjör og þriðju fyrirmælin voru þau að tryggja stöðu lækna sem reka stofur meðfram því að starfa á sjúkrahúsi . Það vafðist nokkuð fyrir okkur að samræma þessi þrjú markmið en við höfum unnið eftir þeirri meginhugmynd að þeir sem starfa einnig utan sjúkrahúsa verði í hlutastarfi en hinir í 100% starfi en aðeins verði ein launatafla í gildi . " " Samninganefnd ríkisins og lögfræðingur Læknafélagsins sáu hins vegar þann meinbug á þessari hugmynd að ekki væri eðlilegt að minnka stöðuhlutfall lækna með kjarasamningi því segja yrði öllum upp og endurráða þá . Þessari leið var því hafnað , að minnsta kosti í bili , en í staðinn er gengið út frá því að allir séu í 100% starfi og hljóti fyrir það ákveðin grunnlaun sem ákveðin eru miðlægt . Ofan á þau leggjast svo ýmsir viðbótarþættir sem ákveðnir eru hjá viðkomandi stofnun . Þetta er ekki ósvipað stofnanasamningunum sem gerðir hafa verið hjá ríkinu en er þó það frábrugðið að við höfum kosið að kalla þetta staðarsamninga . Viðbótarþættirnir geta verið af ýmsum toga . Þar koma inn atriði eins og starfsaldur , stjórnunarskylda , kennsla , umsjón verkefna , viðbótarmenntun , svo sem doktorsnám , undirsérgrein eða sambærilegir þættir , og viðbótarráðning . Þegar þetta lá fyrir vildum við að auk okkar og samninganefndar ríkisins yrði kallað á fulltrúa stofnananna sem eiga að kaupa vinnu af læknum samkvæmt samningunum . Við kynntum þeim málið og þeir tóku hugmyndum okkar vel . Við óskuðum eftir tillögum frá þeim um það hverjir þessir viðbótarþættir gætu orðið og hvert vægi þeirra væri . Við því hafa enn ekki borist svör . Launakerfið er stóra málið í þessum samningum . Í síðustu samningum urðu til þrír flokkar sérfræðinga með 2,5% launabili á milli . Þetta olli deilum og þótti erfitt í framkvæmd . Stofnanirnar héldu því fram að ástæðan fyrir erfiðleikunum væri sú að þær hefðu ekki verið með í útfærslunni . Þess vegna höfum við lagt höfuðáherslu á að þær taki þátt í mótun samningsins nú . Við þetta bætist að fjárveitingavaldið vill fá að vita hvað potturinn kostar , hvernig stofnanirnar meta viðbótarþættina . Hættan er sú að samningurinn verði undirritaður án þess að stofnununum verði tryggt nægilegt fjármagn til þess að framfylgja þeim . Með þeim hætti sem við höfum kosið að hafa getur ríkið reiknað kostnaðinn út og tryggt að fjármagnið sé fyrir hendi . " - En á ekki eftir að hengja tölur utan á þetta tré ? " Jú , við fengum tilboð sem var óásættanlegt . Það var hins vegar byggt á þeim hugmyndum sem ég lýsti áðan en launatölurnar voru töluvert lægri en okkar kröfur . Þess vegna ákváðum við að vísa deilunni til ríkissáttasemjara . Hann hefur verið að setja sig inn í málin og vill vinna hratt , heldur daglega fundi . Það skýrist kannski að einhverju leyti af því að aldrei þessu vant er engin önnur kjaradeila í gangi svo hann hefur nógan tíma fyrir okkur . " - Er ekki tekist á um fleira en launatöfluna ? " Jú , í síðustu samningum var breytt fyrirkomulagi á yfirvinnugreiðslum vegna vakta . Nú fá allir sama tímakaupið , óháð stöðu og starfsaldri . Við viljum halda í það en hækka viðmiðunina , en ríkið hefur ekki viljað fallast á það . Í lífeyrismálum erum við að feta okkur inn á þá braut að menn geti hætt störfum fyrr með því að taka upp einskonar aðlögun að starfslokum . Við gerum ráð fyrir að aðlögunin standi í þrjú ár , fyrsta árið lækki starfshlutfallið í 60% en föstu launin haldist óbreytt , annað árið lækki starfshlutfallið í 40% en launin í 80% og þriðja árið lækki starfshlutfallið í 20% en launin í 60% . Ríkið hefur skilning á þessum vanda en útfærslan gæti reynst erfið . Þá má nefna að væntanlega fellur starfsheitið sérfræðingur út úr samningnum . Í staðinn komi stöðuheitin kandídat án lækningaleyfis , læknir með lækningaleyfi , læknir með sérfræðingsleyfi og yfirlæknir . Ríkið vill að hóparnir verði þrír : kandídat , læknir og yfirlæknir en að sérfræðingsnafnbótin verði einn af viðbótarþáttunum . Við teljum þetta jákvætt enda veit enginn nú á dögum hvað það merkir að vera sérfræðingur . Allir vita hins vegar hvað orðið læknir merkir . Vandi unglæknanna er , eins og sérfræðinga , að grunnlaun þeirra eru komin niður úr öllu valdi . Þeir hafa undirbúið kjarakröfur sínar vel og fundið sér viðmiðunarhópa bæði innan og utan heilbrigðiskerfisins . Eftir síðustu samninga voru þeir mjög óánægðir og tókst að knýja fram hærra yfirvinnuálag í svonefndu " skúffusamkomulagi " . Nú vilja þeir miða við síðustu samninga ásamt þessu samkomulagi og hækka launin verulega . Þetta setur töluverða pressu á samningana því við viljum halda í þann mun sem verið hefur á launum unglækna og sérfræðinga . Hann er ekki mikill núna . Það er ljóst að þau launakjör sem unglæknum bjóðast annars staðar auka enn á unglæknaskortinn á spítölunum . Unglæknum standa til boða betri laun bæði í heilsugæslunni og annars staðar á Norðurlöndum . Þeir geta tekið kandídatsárið þar á mun betri kjörum og farið svo í framhaldsnám . Við þessu verður að bregðast því íslenskt heilbrigðiskerfi þolir ekki að missa þessa vinnuhesta úr landi , " segir Ingunn Vilhjálmsdóttir formaður samninganefndar sjúkrahúslækna .